**Rapsodie tomitană**

*Gabriel Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dinspre țărmurile mării, vântul răscolește,-o clipă,

păsări inundând văzduhul ce se-mbracă-n roșii voaluri;

Printre megaliți de calcar zorii geana-și înfiripă

și incandescența-și curge sângele-n zvâcniri de valuri.

Secera moscheii ține, ca în palmă, bob de soare

potopind cu aur turla unde Mahomed visează;

În zirconiul pietrei sure s-a ascuns dulcea răcoare,

Pana lui Ovidius Naso încă zboară și e trează...

Se retrag în sarcofage triste spirite uitate

și un val de strălumină mătură albastre umbre;

Albatroși, printre ruine, străjuiesc vechea cetate,

iar păianjeni - templierii - se-nvelesc cu pânze sumbre.

Ziduri vechi de cărămidă goliciunea-și etalează,

ici pe colo câte-un petic, mozaicuri muribunde;

Amfore de-atlanți și nimfe se înșiră pe o rază;

Amintirile cetății bântuie tăcut sub unde.

Un rapsod ce-și plăsmuise insomnia și o liră

cântă prin pustia piață; Se-aud frunze de alamă.

Briza-i umblă prin cămașă, cu lungi degete, febrilă;

Timpul său imponderabil înspre larguri se destramă...